"Et Bess kütt noch!" saht dä Jisbert, dä fit wie ene Turnschoh wor. Hatt dä dat ähnz jemeint odder hatt' e och e mau Jeföhl, esu wie mir? Ejal, mer hatte ald vill jeschaff un och noch jenoch Kurasch, am nöhkste Dach op der " Künnigsetapp" bes noh Spanien, jenau jesaht bes noh Roncesvalles, enem Kluster us em Middelalder, ze laufe. Eigentlich wor do noch en Etapp dozwesche. Ävver en der Zeidung hatte mer jelese un dann och en der Äujelskess jesinn, dat üvvermorje et Wedder schlääch wäde sollt. En Berchtuur bei schläächtem Wedder? " Enä, dat es nix för uns!" saht ich. "Mer jonn de vörletzte Etapp zoletz und morje üvverquere mer em Sunnesching de Pyrenäe!" mahten och de Fraulück der Mungk op.